Казка чацвёртая.

Чаму жабкі плавак не маюць
(Казкі Лесавічка)
*Яраслаў Пархута*

Убачылі неяк жабкі, што дзеці ў плаўках купаюцца, тэрмінова склікалі сход і пастанавілі:

*1. Быць на пляжы галышом забараняецца.*

*2. Купацца дазволіць толькі ў плаўках.*

Рашыць то рашылі, а дзе ўзяць тыя плаўкі-купальнікі? У іхняй завадзі ні магазіна, ні швачкі.

Думалі жабкі, думалі, як выйсці з такога становішча, і прынялі яшчэ адно рашэнне:

*3. Самім абновы пашыць!*

Ды лёгка сказаць: самім! А з чаго? А чым?

Сталі жабак суседзі выручаць. Прынеслі хто што меў. Павучок прынёс нітак маток. Вадамерка зялёная — сувой палатна бялёнага. Конікі з нізінкі — швейную машынку. I Рак рашыў падзяліцца — прынёс нажніцы.

Жабкі стараюцца. Каторая мерку здымае, каторая палатно кроіць, каторая шые… Адным словам, хоць і марудна, а рухалася справа. Але пачалі ўмешвацца памагатыя:

— Хіба так здымаюць мерку? — папракнула Вадамерка.

— Мілыя, крояць не так! — сказаў засмучона Рак.

— А ці гэтак машынкай строчаць? — Конік ажно рагоча…

Невядома, чым бы ўсё гэта скончылася, калі б не апусціўся паблізу Бусел. Ён адразу разабраўся, у чым справа, прагнаў памагатых, а жабкам сказаў:

— Калі самі ні спароць, ні сшыць — няма чаго іншых смяшыць!

Жабкі спалохаліся, далі нырца і да вечара не вылазілі на бераг. Толькі апраўдваліся:

— Ква-ква-ліфікацыя малая!..

Так яны апраўдваюцца і па сённяшні дзень. А без плавак як купаліся, так і купаюцца.